
(C sifitin evolvo ab Aemilio Bührensio nuper editum: meis ipse oculis diffido cum 
poetam elegantissimum, Lucretio et Tullio supparem, non archaismi solum figuris tanquam 
veste horrida hirsutaque contectum, verum etiam pannis sordibusque aetatis barbarae deforma- 
tum incedere video. at enim ab hoe cultu Hadrianae quoque aetatis grammatici, e quorum 
manibus Catullum nos accepisse vir doctissimus arbitratus est, nimium quantum abhorrebant 
non nego Bührensium acumine quo pollet haud volgari multum profuisse Catulli emendationi: 
sed tamen curandum cavendumque est, ne quae ille contra certas scribendi leges novavit latius 
serpant eorumque testimoniorum quibus plerumque solis standum est auctoritatem sensim sub- 
vertant. nil dicam de monstro hoc scripturae 


0 culonia quae cupis ponte loedere longo 


quod effecit editor e Veronensis libri mendis his oculoinaquae et ledere. quorum illud solà 
permutatione elementorum sexti septimique memorabile est: nam nil magis proclive librario fuit 
quam ut ex verbis uno tenore scriptis ocoloniaquae efficeret sensu plane neglecto oculo cetera. 
alterum hoe ledere vereor ne non magis priscae loedere Scripturae vestigium servaverit quam 
illud penitet igitur in rhetoricis Cornificii IV, 10, 15, unde poenite igitur Baiterus restituebat. 
Catullo certe iucundissime levissimeque iocanti nequis calendariorum legum edictorum formam 
subtristem tribuat non vereor. sed aliud in promptu est exemplum admissae in contextum scripturae 
plane barbarae, quae iam nune philologorum studiis insinuavit: quam quidem radicitus tollere in 
animo est. scilicet quod Báhrensius ex altero eorum codicum, quibus solis diorthosin poetae niti 
existimat, cupide arripuit perie, hoc est perimne sive peremne, id adeo placuit Sydowio, 
Catullianae dissertationis, quae Berolini a. 1881 edita est, scriptori, ut ascito Datani, quem ille 
abiecerat, testimonio — in quo peremne legitur — Veronensi archetypo tribueret antiquiore 
hac quam sibi finxit forma mire delectatus. finxisse dico: nam si solis haec forma librariis 
monachicis debetur eisque aevi recentioris, eodem videlicet iure antiquorum scriptorum verbis 
inserentur illa nichil, michi, aut etiam auctumnus, autor, quae omnia nunc quidem ab 


*) Libet oblata hae scribendi opportunitate sive potius imposita necessitate incohatum olim in Herma 
Berolinensi opus continuare. quae ibi disputavi, ea posse ex parte ampliari consentaneum est, velut quod de 
vocabulo dilectus dixi, confirmatur titulis Africano C. I. L. VIII, 7036 dilec[tu]m aliisque quibus dilectatores 
commemorantur, inter quos qui solus videtur delect, scripturam exhibere, nunc periit. Item cottidiae scri- 
pturam tituli christiani a. 432 (ap. Rossium I, 677) asciscere potui: sed urgente itinere Romano nune latius ex- 
spatiari non est in animo. 

editoribus optimo iure spernuntur. neque enim bis terve, sed saepissime in lapidibus scripta 
extat vox perennis, at numquam peremnis. nam in titulo Ocriculano anni p. CONSUE 
peremne testimonium extare Forcellinius falso testabatur: perenne Marinius Arv. p. 582 D 
dederat fide scilicet utique dignus. e ceteris testimoniis potiora componam. ac primum quidem 
inde ab aetate Antoninorum constanter sic scribebatur. imperatores Theodosius Honorius Arca- 
dius perennes vocitantur in titulis publicis ap. Wilm. Ex. 1092. 1093. in titulo Diocletiani et 
Maximini C. I. L. VI, 773 apographa omnia exhibent ad perennem usum, item in Mediola- 
nensi V, 5766 fonti perenni: archetypa autem exempla quae nunc quoque extant nymphis 
perennibus IIL, 3382 et fons perennis apud Lancianium libri de aquis p. 28. accedunt 
testimonia codicum Ambrosiani Persae Plautinae 330 Florentini Digesti XLIII, 19, 1,2 itemque 
optimorum saeculi noni decimive librorum complura, velut Caesaris b. Gall. VIIL, 43 Tullii 
Verr. IV, 48, 107 Lucretii L, 118. at haec omnia nihil probare de classicorum consuetudine 
erunt qui contra dicant. quid dicent de consuetudine temporum Senecae? 

Nuper prodit testimonium horum temporum, quod quoniam non uno nomine philolo- 
gorum cura dignum est, integrum transscribam ex Actis academiae romanae Lynceórum quae 
Memorie inscribuntur vol VI p. 245. inventus est in coloniae Iuliae Concordiae parietinis 
later coetus his litteris inscriptus anno p. C. 66: 


SET VERA FIDES DVO CVM BONA CONSTENT 
£IVOR INERS FAMA PERENNIS ERIT 

IS PATERENTVR DVCERE VITAM 

ET SPONTE MEA COMPONERE CVRAS 


subscriptam anni supra memorati notam consularem [C. Lucio Telesi]no C. Su[etonio 
Paj]ullino cos feliciter enucleavit relationis illius scriptor Bertolinius idemque a Garruecio 
monitus indicavit tertium  quartumque versum totos esse Aeneidos IV, 340. 341, secundi 
posterius tantum hemistichium Ovidii Amorum I, 10, 64; nam prius ibi sic conceptum: 
carmina quam tribuent. frustra fuimus ego quibusque haec communicavi pervolutando 
elegorum anno 66 p. C. antiquiorum reliquias, quibus primi duo versiculi possint esse de- 
prompti. videtur igitur nescioquis distichon suopte Marte compositum Aeneidos versibus prae- 
fixisse; quod distichon, nisi in medio hexametro aliquid ineuria omissum: sit, ad hanc fere sen- 
tentiam prope accesserit oportet: 


lucida spe]s et vera fides duo cum bona constent, 
tum tibi| livor iners, fama perennis erit. 


his igitur qui Vergiliana addidit conexu sententiarum soluta haec 


me si fata meis paterentur ducere vitam 

auspiciis et sponte mea coniponere curas 
nescio an vitam eo usque probe quidem sollerterque neque vero admodum feliciter peractam 
imperfecto testimonio et quasi suspiriis alto pectore ductis significaverit. 

Sed ut redeam unde digressus sum: is est antiquorum de perennis scriptura testium 
consensus, ut vix erit quin praeter hanc a Senecae inde temporibus usque ad imperii Romani 
interitum nullam fuisse ultro fateatur. quodsi sola illa recentiorum codicum testimonia, quae 
sunt admodum frivola, pugnent pro scriptura peremnis, quid tandem habent quo se tueantur 
qui priscam huius vocabuli formam peremnis fuisse fingunt? nullum puto, immo hanc ipsam, 
quae nullo testimonio munita est, adhibent ad procudendum vocabuli veriloquium, veluti Use- 
nerus musei rhenani XXX p. 209. iam vide mihi quid usus vocabuli doceat. ac pudet paene 


provocare ad rem omnibus notam, perenne vocari quidquid per annum maneat. an vero cui- 
quam in obscuro est quid significet fons amnis aqua frons perennis? aquae igitur perennes 
sunt quae toto anno fluunt, cum torrentes repentinis multisque imbribus gignantur cito peri- 
turi; item frons perennis est quae toto anno viret aut quam per saecla duraturam esse poetae 
augurantur. apparet igitur perennis haud secus compositum esse ex substantivo annus et 
praepositione per atque extorris ex terra et ex aut pernix, perpes ex praepositione per 
et verborum quae sunt niti, petere radicibus, aut sexennis ex numerali et substantivo. 
prorsus igitur diversum est ab hoe perennis vocabulo illud peremne sacrificium quod solis 
augurum libris innotuit. hoe sacrificium dicitur factum esse quotienseumque amnis transiretur: 
quod si verum est, certe perenne vocari non potuit itaque peremnis factum ex per et 
amnis ut perennis ex per et annus. quare siqui hoc quoque de quo agimus vocabulum 
peremnis scribendum esse contra communem antiquitatis consuetudinem contentant, demon- 
strent ipsum annus vocabulum amnus scribendum esse. quod cum olim fuerint qui ascito 


sollemnis vocabulo temptarent —- cuius de scriptura rem omnem occupavit Corssenius 
Pronunt. I p. 275 nisi quod pravae scripturae solemnis exemplis unum alterumve addi potest 
veluti ex Ephemeride epigr. IV p. 353, 957 — nune nemo sanus facile denuo susceperit post 


egregiam Corssenii disputationem Symbolarum postumarum p. 36 ss. intellexit enim primum 
sollemnis vocabuli usum prorsus alienum esse a totius anni quam Verrius Flaccus ei tri- 
buerat notione; deinde rectissime siquid video Fickii sententiam amplexus est annus vocabulum 
cum gotico athmn sociantis. hoc certum est nullis machinis posse annus vocabulo priscam 
scripturam amnus vindicar. quare qui peremnis scripturam veterum litteris nunc quoque 
inserent non solum lapidum usum constantem barbariae coarguant verum etiam rationem nihil 
probare autument, 


Scriptum Régimontii m. Martio a. 1882. 

